ההשקפה הלאומית-ליברלית
סוגיות בבטחון וחרות האדם במדינת ישראל

כללי:

מדינת ישראל כמדינת הלאום של העם היהודי ניצבת באורח קבע אל מול שאלות הנוגעות לקו התפר שבין אופיה הלאומי-יהודי להליכותיה הליברליות-דמוקרטיות. נקודות מבחן מרכזיות במתח זה באות לידי ביטוי בפעילות כוחות הבטחון, פעמים רבות בפעולות בטחוניות ולעיתים בשאלות הנוגעות למרקם החיים ביחידות הצבאיות.

ישראל אינה המדינה היחידה בה נדרשת המדינה להתמודדות עם מתחים בין אופיה הלאומי להתנהלותה הליברלית. יש אומרים שני עמודי תווך אלו אינם יכלים לעמוד בצוותא, אך התבוננות במדינות שונות, ובישראל בפרט, מראה כי דווקא מערכת האיזונים בין השניים ונקודות ההשקה בינהם, הם המרכיבים המאפשרים כינון חברה צודקת, רב-תרבותית ודמוקרטית. בקורס נבחן לעומק סוגיה זו.

מטרת הקורס:

תכנית הקורס תעניק למשתתפים רקע עיוני רחב על התפתחות הרעיון הלאומי באירופה, בפן ההיסטורי ובפן המחשבתי. אנו נתמקד בהתפתחותה של ההשקפה הליברלית ביחד עם היווצרותן של מדינות הלאום. נלמד על ומהוגים לאומיים וליברלים, חדשים וישנים, על החברה הדמוקרטית, הדרכים להגן עליה והאתגרים הניצבים בפניה. לבסוף תתמקד בשילוב בין התפיסה הלאומית לליברלית, צירוף היכול לשמש מגביר כח בכל הנוגע להתמודדות עם אתגרים פנימיים וחיצוניים כאחד.

הלימוד יתמקד בהשלכות החומר הנלמד על המצב הייחודי בישראל, אך נבחן זאת גם לאור המתרחש בימים אלה באירופה.

נושאי הלימוד:

* סקירה אודות התפתחות הלאומיות באירופה ובחינה של מדינות לאום שונות והפילוסופיות הפוליטיות בהן. מקרי בוחן – צרפת (רוסו), בריטניה, גרמניה, איטליה (גריבלדי, מציני, פאשיזם). להתייעץ עם דני גורדיס. מקרה בוחן של היום – התמודדות צרפת עם גל ההגירה המוסלמי.
* מאפייני התפיסה הליברלית הקלאסית. מהות התפיסה של "כל יחיד הוא מלך". חוזים חברתיים (הובס, לוק) והתפתחות המחשבה על זכויות אדם. השוואה על התפיסה הליברלית האירופאית אל מול האמריקאית.
* השילוב בין הלאום לליברליזם בישראל ושאלות הנוגעות ל: חרות האדם, שלמות הארץ, עליונות המשפט, שיבת ציון ותיקון החברה.
* התמודדות עם סוגיות ביטחוניות על רקע המתח בין ההשקפה הלאומית לתפיסה הליברלית.

שיטת הלימוד:

סמינר מרוכז בו כל יום יחולק לשניים:

חלק ראשון - לימוד בקבוצות לימוד קטנות אליהן יצטרפו אישים העוסקים בתחום. בזמן זה התלמידים יקראו וישוחחו על הטקסטים הרלוונטיים.

חלק שני – הרצאה מרכזית שלאחריה יתנהל דיון בין התלמידים למרצה.

הסמינר שפועל במרכז בגין עובד לרוב עם המרצים הבאים:

פרופ' חדווה בן-ישראל - על לאומיות וליברליזם; פרופ' מרדכי קרמניצר - מבוא לליברליזם; ד"ר זוהר מאור – התפתחות הלאומיות; פרופ' אריה נאור, משה פוקסמן ומאיה מרק - משנתו של זאב ז'בוטינסקי, ההשקפה הלאומית-ליברלית של מנחם בגין; פרופ' אריה נאור ופרופ' אבנר דה-שליט חרות וצדק – דיון על חשיבה סוציאליסטית מול ההשקפה הלאומית-ליברלית; יורם ארידור - בין כלכלה למדיניות חברתית; פרופ' רות גביזון - ישראל כמדינה יהודית ודמוקרטית: מתחים וסיכויים; ד"ר עמנואל נבון, ד"ר מאיה ציון-צידקיהו - יחסי מדינות אירופה והאיחוד; התמודדות אירופה עם משבר הפליטים והשפעות על מדינות הלאום בה; דן מרידור – סוגיות בבטחון ושמירה על חרויות; ד"ר בני בגין – ההשקפה הלאומית- ליברלית ומדינת ישראל.

דרישות הסמינר:

נוכחות פעילה, השתתפות בקבוצות הלימוד המצומצמות.

הכנת עבודה.